Матвиенкэ Валентинэ, Белавенцев Олег, КIуэкIуэ Юрий Урысей Федерацэмрэ КъБР-мрэ Республикэмрэ я къэрал дамыгъэ лъапIэхэр зыхуагъэфэщахэм иратыж
УФ-м и ФС-м ФедерацэмкIэ и Советым и УнафэщI Матвиенкэ Валентинэ, Урысейм и Президентым и полномочнэ лIыкIуэу КИФЩI-м щыIэ Белавенцев Олег, КъБР-м и Iэтащхьэ КIуэкIуэ Юрий сымэ Урысей Федерацэмрэ Къэбэрдей-Балъкъэрымрэ я къэрал дамыгъэ лъапIэхэр Правительствэм и Унэм и пэшышхуэм дыгъуасэ щратыжащ ахэр зыхуагъэфэщахэм. Дамыгъэ лъапIэхэр зратахэм яхэтщ дохутырхэмрэ егъэджакIуэхэмрэ, промышленностым, мэкъумэш IэнатIэм, щIэныгъэм, щэнхабзэм, спортым я лэжьакIуэхэр, творческэ интеллигенцэм я лIыкIуэхэр, хабзэхъумэ органхэм къулыкъу щызыщIэхэр.
Дамыгъэ лъапIэхэр щратыж гуфIэгъуэ зэхуэсым кърихьэлIащ Абхъаз Республикэм и Президент Хаджимбэ Рауль, Осетие Ипщэм и Президент Бибилов Анатолий, Тэтэрстан Республикэм и Къэрал Советым и УнафэщI Мухаметшин Фарид, Урысейм и Профсоюз Щхьэхуитхэм я УнафэщI Шмаков Михаил, Осетие Ищхъэрэ — Алание Республикэм и Iэтащхьэ Битаров Вячеслав, УФ-м и Федеральнэ Зэхуэсым и депутатхэр, министерствэ, IуэхущIапIэ, жылагъуэ зэгухьэныгъэ пажэхэм я унафэщIхэр, нэгъуэщI къулыкъущIэхэр, щIыналъэхэм я лIыкIуэхэр.
ФIэхъус псалъэкIэ защыхуигъазэм, КIуэкIуэ Юрий къызэхуэсахэми республикэм щыпсэу псоми ехъуэхъуащ мыхьэнэшхуэ зиIэ махуэмкIэ — Къэбэрдей-Балъкъэрымрэ Урысей къэралыгъуэмрэ я лъэпкъхэр зэрызэкъуэувэрэ илъэс 460-рэ зэрырикъумкIэ.
Зы илъэсым нэхърэ къыкIэлъыкIуэм нэхъри куу мэхъу а махуэшхуэм и мыхьэнэр, къыхигъэщащ щIыналъэм и Iэтащхьэм. «Дэ догъэлъапIэ икIи пщIэшхуи яхудощI дяпэ ита псоми, зи лэжьыгъэкIэ, IущагъкIэ, ерыщагъкIэ Къэбэрдей-Балъкъэрыр зыухуахэм, ноби абы и лъабжьэр зыгъэбыдэхэм», — жиIащ КIуэкIуэ Юрий.
ЯгъэлъэпIахэм ящыщщ филологие щIэныгъэхэм я доктор Тхьэгъэзит Юрий, республикэм и дамыгъэ нэхъ лъапIэ дыдэр — «Къэбэрдей-Балъкъэр Республикэм и пащхьэм щиIэ фIыщIэхэм папщIэ» орденыр зыхуагъэфэщар. Абы и лэжьыгъэхэм мыхьэнэ хэха яIэщ щIалэгъуалэм я дежкIэ, абыхэм я щэнхабзэ, тхыдэ зэхэщIыкIыр убзыхунымкIэ.
Гуманитар IэнатIэм щагъэлъэпIахэм я пашэщ дирижёр, музыкант, егъэджакIуэ Iэзэ Темыркъан Борис, зи макъамэмкIэ, къыпкърыкI гуащIэмрэ и щIэныгъэмкIэ цIыхухэр зэзышалIэр. Абы иратащ «Къэбэрдей-Балъкъэр Республикэм и пащхьэм щиIэ фIыщIэхэм папщIэ» орденыр.
«Къэбэрдей-Балъкъэр Республикэм и цIыхубэ артист» цIэ лъапIэр хуагъэфэщащ Текуев Iэмырбий. Утыкур зыгъэбжьыфIэ, зи IэщIагъэм хуэIэкIуэлъакIуэ а уэрэджыIа-кIуэм ди республикэм и щIыхьыр щеIэт урысейпсо, дунейпсо зэпеуэхэм.
«Къэбэрдей-Балъкъэр Республикэм и пащхьэм щиIэ фIыщIэхэм папщIэ» орденыр хуэфащэ дыдэу иратащ Попович Виктор, ухуакIуэ IуэхущIапIэ нэхъ ин дыдэхэм ящыщым и унафэщIу илъэс 40-м щIигъуауэ лажьэм. Абы и унафэм щIэту республикэм щаухуащ производственнэ, социальнэ, щэнхабзэ мыхьэнэ зиIэ унэ пщIы бжыгъэхэр.
Дамыгъэ лъапIэкIэ ягъэпэжащ Тэрч щIыналъэм и мэкъумэш-фермер IуэхущIапIэм и унафэщI Шакъ Арсен, Шэрэдж щIыналъэм щызэхэт производственнэ кооперативым и механизатор Циканов Алий, Аруан щIыналъэм щыIэ, зи жэуаплыныгъэр зэхэгъэщхьэхукIа «Аруан» зэгухьэныгъэм и механизатор Манойлов Владимир.
КIуэкIуэ Юрий фIыщIэ яхуищIащ узыншагъэр хъумэн, егъэджэныгъэ IэнатIэхэм я лэ-жьакIуэхэм, ахэр я IэщIагъэм зэрыхуэпэжым, я къалэнхэр хьэлэлу зэрагъэзащIэм папщIэ, хабзэхъумэ органхэм, IэнатIэ хэхахэм къулыкъу щызыщIэхэм — жылагъуэ шынагъуэншагъэр къызэгъэпэщыным хуащI хэлъхьэныгъэм щхьэкIэ.
«Къэрал дамыгъэхэр етыжыным пыщIа гуфIэгъуэ дауэдапщэхэр — ахэр сыт щыгъуи мыхьэнэ хэха зиIэ, гум къинэж зэхыхьэхэщ. Фэ республикэм и IэнатIэ зэмылIэужьыгъуэхэм фралIыкIуэщ икIи псори фызэзышалIэр фи къару фемыблэжу фызэрылэжьэфырщ, нэхъыщхьэращи, зыхуэвгъэувыж къалэнхэр зэрызэвгъэ-хъулIэфырщ», — къыхигъэщащ КъБР-м и Iэтащхьэм.
Урысей Федерацэм и Президент
Путин Владимир и указкIэ
ягъэпэжащ:
щIэблэр гъэсэнымрэ унагъуэр гъэбыдэнымрэ щаIэ фIыщIэхэм папщIэ «Адэ-анэм я щIыхь» орденыр иратащ Жыло-къуэ зэщхьэгъусэхэу Хьэбалэрэ Риммэрэ — хабзэ дахэ яхэлъу быний зыгъэсахэм;
хабзэхэр зэхэлъхьэным жыджэру зэрыхэтымрэ илъэс куэд хъуауэ хьэлэлу зэрылажьэмрэ щхьэкIэ «Хэкум и пащхьэм щиIэ фIыщIэхэм папщIэ» орденым и II нагъыщэм и медалыр къыхуагъэфэщащ КъБР-м и Парламентым и УнафэщI Егоровэ Татьянэ.
Урысей федерацэм и Президентым и унафэкIэ:
агропромышленнэ комплексым зегъэужьынымрэ илъэс куэд хъуауэ хьэлэлу зэрылажьэмрэ папщIэ «Урысей Федерацэм мэкъумэш хозяйствэмкIэ щIыхь зиIэ и лэжьакIуэ» цIэ лъапIэр къыфIащащ КIуэкIуэ В. М. и цIэр зезыхьэ Къэбэрдей-Балъкъэр къэрал мэкъумэш университетым и профессор Къагъырмэс Црай;
и ехъулIэныгъэхэм, жылагъуэ Iуэхухэм жыджэру зэрыхэтым икIи илъэс куэд хъуауэ хьэлэлу зэрылажьэм папщIэ Урысей Федерацэм и Президентым и ЩIыхь тхылъыр къратащ Налшык къэрал опытнэ щакIуэ хозяйствэм и унафэщI Сыжажэ Хьэсэн;
и IэнатIэм къыщигъэлъэгъуа зэфIэкI лъагэм, илъэс куэд хъуауэ хьэлэлу зэрылажьэмрэ жылагъуэ Iуэхухэм жыджэру зэрыхэтымрэ папщIэ Урысей Федерацэм и Президентым фIыщIэ къыхуищIащ Къэбэрдей-Балъкъэр Республикэм и Iэтащхьэм и деж сабийм и хуитыныгъэр хъумэнымкIэ уполномоченнэу щыIэ Iуэгъуз Светланэ.
Урысей федерацэм федерацэмкIэ и зэхуэсым федерацэмкIэ и советым и щIыхь тхылъхэр иратащ:
Прохладнэ къалэ округымрэ Прохладнэ муниципальнэ щIыналъэмрэ я район сымаджэщ нэхъыщхьэм и сабий поликлиникэм школакIуэ-школакIуэ ныбжьым нэмыса сабийхэм якIэлъыплъ и къудамэм и сабий дохутыр Васильевэ Надеждэ; Урысейм и Художникхэм я союзым и Къэбэрдей-Балъкъэр республикэ къудамэм и унафэщI Темыркъан Геннадий; Шэрэдж щIыналъэм хыхьэ Безенги къуажэм Мечиев К. Б. и цIэр зэрихьэу дэт курыт школым балъкъэрыбзэмрэ литературэмрэ щезыгъэдж Чочаевэ Нажабат.
Къэбэрдей-Балъкъэр республикэм
и Iэтащхьэм и указкIэ
«къэбэрдей-балъкъэр республикэм и пащхьэм щиIэ фIыщIэм папщIэ»
орденыр хуагъэфэщащ:
Къэбэрдей-Балъкъэр Республикэм и къэралыгъуэр зэфIэувэным хуищIа хэлъхьэныгъэшхуэм папщIэ — Къэбэрдей-Балъкъэр Республикэм и Къэрал чэнджэщэгъу Бозий Натбий;
къытщIэхъуэ щIэблэр егъэджэнымрэ гъэсэнымрэ хуащIа хэлъхьэныгъэшхуэм папщIэ — «ДыгъафIэ къалэ» творчествэмкIэ сабий академием щIэныгъэ гуэдзэ етынымкIэ и центрым и унафэщI Безрокъуэ Еленэ; Кавказ Ищхъэрэм управленэмкIэ и академием и япэ проректор Хъурей Феликс, Тырныауз къалэм дэт курыт школ №3-м и унафэщI, тхыдэмкIэ егъэджакIуэ Хутуевэ Любовь;
Къэбэрдей-Балъкъэр Республикэм и социально-экономикэ зыужьыныгъэм хуищIа хэлъхьэныгъэшхуэм папщIэ — «Трест Ай-Би-Си Промстрой» ООО-м и унафэщIхэм я советым и Iэтащхьэ Попович Виктор; щIэныгъэлI цIэрыIуэ, къэрал лэжьакIуэ Чеченов Хъусейн;
музыкэ гъуазджэм зегъэужьыным хуащIа хэлъхьэныгъэ къызэрымыкIуэм папщIэ — Къэбэрдей-Балъкъэр къэрал филармони-ем и оркестрым и дирижёр нэхъыщхьэ, Урысейм и Композиторхэм я союзым и щIыналъэ къудамэм и тхьэмадэ Темыркъан Борис; композитор, Урысейм и Композиторхэм я союзым и щIыналъэ къудамэм и тхьэмадэм и къуэдзэ ХьэIупэ ДжэбрэIил;
изобразительнэ гъуазджэм зегъэужьы-ным и щхьэкIэ хуищIа хэлъхьэныгъэм папщIэ скульптор ТхьэкIумашэ Михаил;
законым къигъэувымрэ хабзэмрэ тетыныр гъэбыдэным, цIыхухэм я хуитыныгъэхэр къахузэгъэпэщыным хуищIа хэлъхьэныгъэшхуэм папщIэ — Къэбэрдей-Балъкъэр Республикэм и Конституцэ Судым и УнафэщI Геляхов Абдуллыхь; Къэбэрдей-Балъкъэр Республикэм и Конституцэ Судым и УнафэщIым и къуэдзэ Чэт Юрий; Урысей Федерацэм ШынагъуэншагъэмкIэ и федеральнэ къулыкъущIапIэм и Управленэу Ставрополь крайм щыIэм и унафэщI Кменный Сергей; Къэбэрдей-Балъкъэр Республикэм и Iэтащхьэм деж цIыхухэм тралъхьа тезы-рыр яхуэгъэгъуным пыщIа Iуэхухэм хэплъэнымкIэ щыIэ комиссэм и унафэщIКъу- мыкъу Борис; Урысей Федерацэм ШынагъуэншагъэмкIэ и федеральнэ къулыкъущIапIэм и Управленэу Дагъыстэн Рес-
публикэм щыIэм и унафэщI Усов Олег; Урысей Федерацэм и Президентым и полномочнэ лIыкIуэу Кавказ Ищхъэрэ федеральнэ округым щыIэм и аппаратым Ставрополь краймкIэ и федеральнэ инспектор нэхъыщхьэ Ушаков Сергей;
щIэныгъэм зегъэужьыным и щхьэкIэ хуищIа хэлъхьэныгъэшхуэм икIи илъэс куэдкIэ хьэлэлу зэрылэжьам папщIэ МэкIэтIей Абдулыхь (мыпсэужу).
ЗыIэрагъэхьа ехъулIэныгъэхэм, илъэс куэдкIэ хьэлэлу зэрылэжьам папщIэ Къэбэрдей-балъкъэр Республикэм и щIыхь тхылъыр ират:
Урысей Федерацэм и Коммунист партым и Комитет Нэхъыщхьэм и секретарь, Урысей Федерацэм и Федеральнэ Зэхуэсым и Къэрал Думэм и VII зэхуэсым и депутат Тайсаев Къазбэч;
ЦIэ лъапIэхэр фIащащ:
«Къэбэрдей-Балъкъэр Республикэм и цIыхубэ артист»:
уэрэджыIакIуэ, цIыхубэ, иджырей уэрэдхэр зыгъэзащIэ Текуев Iэмырбий;
«Къэбэрдей-Балъкъэр Республикэм щIыхь зиIэ и артист»:
Горький М. и цIэр зезыхьэ Урыс къэрал драмэ театрым и артисткэ пажэ Толстовэ Еленэ;
«Къэбэрдей-Балъкъэр Республикэм щэнхабзэмкIэ щIыхь зиIэ и лэжьакIуэ»:
Котляревскэ станицэм ЩэнхабзэмкIэ и унэм къэзакъ уэрэдыжьхэмкIэ и «Дэ ды-Тэрч къэзакъщ» ансамблым и хорым и унафэщI Москаленкэ Александр;
«Къэбэрдей-Балъкъэр Республикэм щIыхь зиIэ и дохутыр»:
Прохладнэ къалэ округымрэ Прохладнэ муниципальнэ щIыналъэмрэ я район сымаджэщ нэхъыщхьэм и неврологие къудамэм и унафэщIым, дохутыр-невролог Крамаров Владимир;
«Къэбэрдей-Балъкъэр Республикэм узыншагъэр хъумэнымкIэ щIыхь зиIэ и лэжьакIуэ»:
Къалэ клиникэ сымаджэщ №2-м сымаджэхэр зрашалIэ и къудамэм и медицинэ сестра нэхъыжь Беккиевэ Мадинэ;
«Къэбэрдей-Балъкъэр Республикэм щIэныгъэмкIэ щIыхь зиIэ и лэжьакIуэ»:
Гуманитар къэхутэныгъэхэмкIэ институтым къэбэрдей-шэрджэс литературэмкIэ и къудамэм и щIэныгъэ лэжьакIуэ пажэ Тхьэгъэзит Юрий;
«Къэбэрдей-Балъкъэр Республикэм щIыхь зиIэ и егъэджакIуэ»:
Тэрч къалэм дэт лицей №1-м математикэр щезыгъэдж Щомахуэ Таисие;
«Къэбэрдей-Балъкъэр Республикэм щIыхь зиIэ и ухуакIуэ»:
Федеральнэ гъуэгу агентствэм федеральнэ автомобиль гъуэгухэмкIэ и «Кавказ» Управленэм и унафэщI Лечхаджиев Рус- лан;
«Къэбэрдей-Балъкъэр Республикэм мэкъумэш IэнатIэмкIэ щIыхь зиIэ и лэжьакIуэ»:
зи жэуаплыныгъэр зэхэгъэщхьэхукIа «Аруан» зэгухьэныгъэм и механизатор Манойлов Владимир; «Сукан-Су» мэкъумэш производственнэ кооперативым и механизатор Циканов Алий; мэкъумэш (фермер) хозяйствэм и унафэщI Шакъ Арсен;
«Къэбэрдей-Балъкъэр Республикэм цIыхухэм Iуэхутхьэбзэ яхуэщIэнымкIэ щIыхь зиIэ и лэжьакIуэ»:
«Урысей гъущI гъуэгухэр» акционер обществэ зэIухам и филиалым — дирекцэ нэхъыщхьэм и къудамэу Кавказ Ищхъэрэ дирекцэм епха Прохладнэ дистанцэм и монтёр Сотников Леонид;
«Къэбэрдей-Балъкъэр Республикэм физическэ щэнхабзэмрэ спортымкIэ щIыхь зиIэ и лэжьакIуэ»:
Сабий-ныбжьыщIэ спорт школ №1-м волейболымкIэ и гъэсакIуэ-егъэджакIуэ Гуэнокъуэ Руслан.
ЯРОСЛАВСКАЯ Маринэ.
